  Майя Бывальцева Удмуртилэн тӧроез Александр Соловьёв Якшур-Бодья ёросын мерлыко объектъёсты лэсьтонэн тодматскиз. 1-тӥ гудырикошконэ со Селычка черкогуртын 40 интылы нылпи садэз но фельдшер-акушер пунктэз пуктон интые вуылӥз. «Селычкаын нылпи сад пу юртын гинэ, соин ик нылпи сад милемлы кулэ. Со 40 интылы пуктӥське», — вераз Якшур-Бодья ёрос администрацилэн тӧроез Андрей Лекомцев. Солэн кылъёсызъя, нылпи сад буш уз кыльы, угось тросэз карын улӥсьёс Ижкарлы матын участокъёс басьто. Юртлэн дуныз 35 миллион манет, та дырлы 19 миллион манетэз уже кутэмын. Лэсьтӥськисьлэн коньдонэз котьку уг тырмы, соин ик ёрос кивалтӥсьёс элькун тӧролы юрттэт курыса вазиськизы. Александр Соловьёв пусйиз, ужпумез сэрттыны-пертчыны амалъёсты эскероз шуыса, нылпи садэз таяз арын вуттыны кулэ. Улосвыл кивалтӥсь озьы ик вуылӥз ФАП-ез лэсьтон интые, сое 20-тӥ гудырикошконлы усьтыны кулэ. Азьвылэз пункт пу юртын интыяськемын вал. Александр Соловьёв Селычкаын улӥсь трос нылпиё семьяен но тодматскиз. Ольга Нагибина пизэ но нылзэ будэтӥз, али 11 басьтэм пиналъёслэн анайзы луэ. Нылпиос умой дышетско, конкурсъёсы но олимпиадаосы пырисько. Ольга Нагибина элькун кивалтӥсьлы сертификат понна тау кариз, соос бакчаязы ужаны мотоблок басьтӥзы. «Сӥзёнэ тӥледлы одӥг — ваньды ӵошен тупаса улэ, анайдэс яратэ», — вераз улосвыллэн тӧроез. Со семьялы телевизор но спорт тӥрлыкъёс — футбол, баскетбол но волейбол шудыны тупъёс кузьмаз. Ужан нунал пумын Александр Соловьёв Якшур-Бодья ёросысь активен пумиськылӥз. Тегъёс: Мерлык Якшур-Бодья Удмуртия нылписад АлександрСоловьёв лэсьтськон  